CELEX: C2006/060/86
Language: el
Date: 2006-03-11 00:00:00
Title: Υπόθεση T-457/05: Προσφυγή της  30ής Δεκεμβρίου 2005  — Zwicky κατά Επιτροπής

11.3.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 60/46
            
         Προσφυγή της 30ής Δεκεμβρίου 2005 — Zwicky κατά Επιτροπής
   (Υπόθεση T-457/05)
   (2006/C 60/86)
   Γλώσσα διαδικασίας: η γερμανική
   Διάδικοι
   
      Προσφεύγουσα: Zwicky & Co. AG (Wallisellen, Ελβετία) [Εκπρόσωποι: οι δικηγόροι J. Burrichter, B. Kasten και S. Orlikowski-Wolf]
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει το άρθρο 1 (1) της αποφάσεως, καθόσον διαπιστώνεται ότι η προσφεύγουσα παρέβη τα άρθρα 81 ΕΚ και 53 της Συμφωνίας ΕΟΚ ως προς τη Σουηδία, τη Νορβηγία και τη Φινλανδία, επικουρικώς κατά το διάστημα από τον Ιανουάριο του 1990 μέχρι και τον Δεκέμβριο του 1993,
            
         
               —
            
            
               να ακυρώσει το άρθρο 2 της αποφάσεως, καθόσον της επιβάλλεται πρόστιμο ύψους 0,174 εκατομμυρίων ευρώ,
            
         
               —
            
            
               επικουρικώς, να μειώσει αναλόγως το ποσό του προστίμου που της επιβάλλεται με το άρθρο 2 της αποφάσεως,
            
         
               —
            
            
               να ακυρώσει ως προς την προσφεύγουσα το άρθρο 3 της αποφάσεως,
            
         
               —
            
            
               να καταδικάσει την καθής στα δικαστικά έξοδα.
            
         Ισχυρισμοί και κύρια επιχειρήματα
   Η προσφεύγουσα βάλλει κατά της αποφάσεως της Επιτροπής C(2005) 3452 τελικό, της 14ης Σεπτεμβρίου 2005, επί της υποθέσεως 38 337 PO/Garne (η οποία τροποποιήθηκε με την από 13 Οκτωβρίου 2005 απόφαση της καθής). Με την προσβαλλόμενη απόφαση επιβλήθηκε στην προσφεύγουσα πρόστιμο λόγω παραβάσεως των άρθρων 81 ΕΚ και 53 της Συμφωνίας ΕΟΧ.
   Προς στήριξη της προσφυγής της η προσφεύγουσα προβάλλει έξι λόγους.
   Πρώτον, επικαλείται παράβαση του άρθρου 7 του κανονισμού 1/2003 (1). Ειδικότερα, ισχυρίζεται ότι ο καθορισμός της εκτάσεως και της χρονικής διάρκειας των παραβάσεων με το άρθρο 1 (1) της προσβαλλόμενης αποφάσεως είναι εσφαλμένος.
   Με τον δεύτερο λόγο, η προσφεύγουσα προβάλλει παράβαση του άρθρου 23, παράγραφος 2, του κανονισμού 1/2003. Κατά την άποψή της, της επιβλήθηκε πρόστιμο με ύψος που υπερέβαινε το 10 % του συνολικού κύκλου εργασιών που πραγματοποίησε κατά το οικονομικό έτος που προηγήθηκε της αποφάσεως. Ως εκ τούτου, η επιβολή προστίμου εις βάρος της με το άρθρο 2 της προσβαλλόμενης αποφάσεως είναι παράνομη.
   Περαιτέρω, το άρθρο 2 της αποφάσεως της καθής αντιβαίνει στο άρθρο 15, παράγραφος 2, του κανονισμού 17/1962 (2) ή και στο άρθρο 23, παράγραφος 2, του κανονισμού 1/2003. Η παρανομία αυτή συνίσταται στην παράβαση βασικών αρχών της επιμετρήσεως προστίμων.
   Επιπλέον, η καθής παρέβη, με το άρθρο 2 της προσβαλλόμενης αποφάσεώς της, το άρθρο 15, παράγραφος 2, του κανονισμού 17/1962 ή και το άρθρο 23, παράγραφος 2, του κανονισμού 1/2003, διότι εφάρμοσε εσφαλμένα εις βάρος της προσφεύγουσας τη ρύθμιση περί επιείκειας του 1996.
   Πέμπτον, η προσφεύγουσα προβάλλει ότι το άρθρο 2 της προσβαλλόμενης αποφάσεως αντιβαίνει στην αρχή της αναλογικότητας, διότι κατά τον καθορισμό του προστίμου δεν ελήφθη επαρκώς υπόψη η ατομική κατάστασή της.
   Τέλος, η προσφεύγουσα ισχυρίζεται ότι η επιβαλλόμενη με το άρθρο 3 της αποφάσεως της Επιτροπής παύση των παραβάσεων και η παράλειψή τους στο μέλλον αντιβαίνει στο άρθρο 7, παράγραφος 1, του κανονισμού 1/2003, διότι στην περίπτωση της προσφεύγουσας δεν είναι ούτε αναγκαία ούτε ανάλογη προς τον επιδιωκόμενο σκοπό.
   
      (1)  Κανονισμός (ΕΚ) 1/2003 του Συμβουλίου, της 16ης Δεκεμβρίου, για την εφαρμογή των κανόνων ανταγωνισμού που προβλέπονται στα άρθρα 81 και 82 της Συνθήκης (ΕΕ 2003, L 1, σ. 1).
   
      (2)  ΕΟΚ Συμβούλιο: Κανονισμός αριθ. 17: Πρώτος κανονισμός εφαρμογής των άρθρων 85 και 86 της Συνθήκης (ΕΕ ειδ. έκδ. 08/001, σ. 25).